IVLเปิดฉากลุย”อเมริกาใต้” ฮุบ”โรง PET”บราซิล พร้อมปิดดีล”สหรัฐฯ”ดันกำไรเพิ่มปีละ 2พันลบ.
IVL เปิดฉากลุย "อเมริกาใต้" ฮุบ "โรงงาน PET" บราซิล พร้อมปิดดีล "สหรัฐฯ" ดันกำไรเพิ่มปีละ 2 พันลบ. 
15 มี.ค. 2561

แหล่งข่าวจากวงการการเงินรายหนึ่ง เปิดเผยกับ “ข่าวหุ้นธุรกิจออนไลน์” ว่า ในวันจันทร์ที่ 19 มีนาคม 2561 ที่จะถึงนี้ บริษัท อินโดรามา เวนเจอร์ส จำกัด (มหาชน) หรือ IVL จะประกาศการเข้าซื้อกิจการโรงงานผลิต PET ในประเทศบราซิล โดยโรงงานดังกล่าวมีกำลังการผลิต 3 แสนตันต่อปี ซึ่งเบื้องต้นคาดว่าการเข้าซื้อกิจการดังกล่าวจะสร้างกำไรให้กับบริษัทฯได้ราว 500 ล้านบาทต่อปี
โดยการเข้าลงทุนในประเทศบราซิลในครั้งนี้เป็นการเข้าลงทุนในทวีปอเมริกาใต้เป็นครั้งแรก ซึ่งถือว่าเป็นใบเบิกทางให้บริษัทสามารถขยายธุรกิจสู่ทวีปดังกล่าวในอนาคตได้ง่ายขึ้น
นอกจากนี้ แหล่งข่าวรายเดียวกันเปิดเผยด้วยว่า ในวันจันทร์ที่ 26 มีนาคม 2561 บริษัทฯจะประกาศการเข้าซื้อกิจการอีกหนึ่งแห่งในสหรัฐอเมริกา ซึ่ง IVL จะเข้าถือหุ้นในสัดส่วน 51% อย่างไรก็ตามยังไม่เป็นที่แน่ชัดว่ากิจการดังกล่าวจะเป็นโรงงานผลิต PET หรือ PTA
โดยเบื้องต้นโรงงานดังกล่าวมีกำลังการผลิตราว 2 ล้านตันต่อปี  และคาดว่าโรงงานดังกล่าวสามารถสร้างกำไรให้กับบริษัทฯได้ราว 1.5-2.0 พันล้านบาทต่อปี
อย่างไรก็ตามหากมีความคืบหน้าในประเด็นดังกล่าว “ข่าวหุ้นธุรกิจออนไลน์” จะรายงานให้ทราบในครั้งต่อไป